Document ID: 32010R0196

KOMISSION ASETUS (EU) N:o 196/2010,
annettu 9 päivänä maaliskuuta 2010,
vaarallisten kemikaalien viennistä ja tuonnista annetun Euroopan parlamentin ja neuvoston asetuksen (EY) N:o 689/2008 liitteen I muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon vaarallisten kemikaalien viennistä ja tuonnista 17 päivänä kesäkuuta 2008 annetun Euroopan parlamentin ja neuvoston asetuksen (EY) N:o 689/2008 (1) ja erityisesti sen 22 artiklan 4 kohdan,
sekä katsoo seuraavaa:
(1)
Asetuksella (EY) N:o 689/2008 pannaan täytäntöön kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä (PIC) tehty Rotterdamin yleissopimus, jäljempänä ’Rotterdamin yleissopimus’, joka allekirjoitettiin 11 päivänä syyskuuta 1998 ja jonka yhteisö hyväksyi neuvoston päätöksellä 2003/106/EY (2).
(2)
Asetuksen (EY) N:o 689/2008 liite I olisi muutettava, jotta voidaan ottaa huomioon ne tiettyjen kemikaalien alalla toteutetut sääntelytoimet, jotka perustuvat kasvinsuojeluaineiden markkinoille saattamisesta 15 päivänä heinäkuuta 1991 annettuun neuvoston direktiiviin 91/414/ETY (3), biosidituotteiden markkinoille saattamisesta 16 päivänä helmikuuta 1998 annettuun Euroopan parlamentin ja neuvoston direktiiviin 98/8/EY (4) sekä kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annettuun Euroopan parlamentin ja neuvoston asetukseen (EY) N:o 1907/2006 (5).
(3)
On päätetty, ettei aineita butraliini, dinikonatsoli-M, flurprimidoli, nikotiini ja propakloori sisällytetä tehoaineina direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineissa kielletään; tästä syystä ne olisi lisättävä asetuksen (EY) N:o 689/2008 liitteessä I olevassa 1 ja 2 osassa oleviin kemikaaliluetteloihin.
(4)
On päätetty, ettei aineita antrakinoni ja dikofoli sisällytetä tehoaineina direktiivin 91/414/ETY liitteeseen I eikä tehoaineina direktiivin 98/8/EY liitteeseen I, IA tai IB sillä seurauksella, että näiden tehoaineiden käyttö torjunta-aineissa on kielletty; tästä syystä ne olisi lisättävä asetuksen (EY) N:o 689/2008 liitteessä I olevassa 1 ja 2 osassa oleviin kemikaaliluetteloihin.
(5)
On päätetty, ettei aineita 2-naftyylioksietikkahappo, propaniili ja trisyklatsoli sisällytetä tehoaineina direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineissa kielletään; tästä syystä ne olisi lisättävä asetuksen (EY) N:o 689/2008 liitteessä I olevassa 1 ja 2 osassa oleviin kemikaaliluetteloihin. Koska on jätetty uusia hakemuksia, jotka edellyttävät uusia päätöksiä aineiden sisällyttämisestä direktiivin 91/414/ETY liitteeseen I, lisäystä asetuksen (EY) N:o 689/2008 liitteessä I olevassa 2 osassa olevaan kemikaaliluetteloon ei pitäisi tehdä ennen kuin näiden kemikaalien asemasta on päätetty.
(6)
Rotterdamin yleissopimuksen sopimuspuolten konferenssi päätti neljännessä kokouksessaan lokakuussa 2008 sisällyttää tributyylitinayhdisteet yleissopimuksen liitteeseen III sillä seurauksella, että näihin yhdisteisiin sovelletaan Rotterdamin yleissopimuksessa määrättyä PIC-menettelyä ja ne tulisi siten luetella erikseen asetuksen (EY) N:o 689/2008 liitteessä I olevassa 1 osassa olevassa kemikaaliluettelossa ja lisättävä kyseisessä liitteessä olevassa 3 osassa olevaan kemikaaliluetteloon.
(7)
Tributyylitinayhdisteiden erillinen luetteleminen asetuksen (EY) N:o 689/2008 liitteessä I olevassa 1 ja 3 osassa edellyttää muutosta triorgaanisten tinayhdisteiden tämänhetkisiin nimikekohtiin asetuksen (EY) N:o 689/2008 liitteessä I olevassa 1 ja 2 osassa, jotta voidaan osoittaa, etteivät kyseiset kohdat enää kata tributyylitinayhdisteitä.
(8)
Komission päätöksellä 2004/248/EY (6) päätettiin, ettei tehoainetta atratsiini sisällytetä direktiivin 91/414/ETY liitteeseen I sillä seurauksella, että atratsiinin käyttö torjunta-aineissa on kielletty; lisäksi päätettiin, että perutaan kyseistä tehoainetta sisältävien kasvinsuojeluaineiden luvat viimeistään 30 päivänä kesäkuuta 2007. Koska tämä määräaika on umpeutunut, asetuksen (EY) N:o 689/2008 liitteessä I olevassa 1 ja 2 osassa esitetyissä kemikaaliluetteloissa olevat nimikekohdat olisi muutettava niin, että ne vastaavat atratsiinin käyttökieltoa.
(9)
Komission päätöksellä 2004/141/EY (7) ja komission päätöksellä 2004/247/EY (8) päätettiin, ettei tehoaineita amitratsi ja simatsiini sisällytetä direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineissa on kielletty; lisäksi päätettiin, että perutaan kyseistä tehoainetta sisältävien kasvinsuojeluaineiden luvat viimeistään 30 päivänä kesäkuuta 2007. Koska tämä määräaika on umpeutunut ja on päätetty, ettei aineita amitratsi ja simatsiini sisällytetä tehoaineina direktiivin 98/8/EY liitteeseen I, IA ja IB, kyseisten tehoaineiden käyttö torjunta-aineissa on kielletty ja näin ollen asetuksen (EY) N:o 689/2008 liitteessä I olevassa 1 ja 2 osassa esitetyissä kemikaaliluetteloissa olevat nimikekohdat olisi muutettava niin, että ne vastaavat kyseisten aineiden käyttökieltoa.
(10)
Asetuksen (EY) N:o 689/2008 liite I on sen vuoksi muutettava.
(11)
Jotta jäsenvaltioille ja teollisuudelle jää riittävästi aikaa tarvittavien toimenpiteiden toteuttamiseksi, tämän asetuksen soveltamista olisi lykättävä.
(12)
Tässä päätöksessä säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 689/2008 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Asetusta sovelletaan 1 päivästä toukokuuta 2010 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä maaliskuuta 2010.

Labels: 4
1
20
3
6